[{"text_idx": "#000000", "text": "AmdanomRhaglenArchwilioDysguCaffi a SiopArchifauCasgliadauYmweldAmgueddfa Ddwy HannerBlogEnglish"}, {"text_idx": "#000002", "text": "Mae digon o ffocws wedi bod ar y cynlluniau ar gyfer Amgueddfa Be\u0302l-droed Cymru, ond beth am yr hanner arall yn y prosiect \u2018amgueddfa dau hanner\u2019: amgueddfa newydd i Wrecsam?"}, {"text_idx": "#000003", "text": "Rydyn ni wedi llunio\u2019r daith chwiban hon o\u2019r dyluniadau ar gyfer yr orielau a\u2019r gofodau newydd, ynghyd a\u0302 rhai o\u2019r syniadau ar gyfer y thema\u0302u a\u2019r cynnwys y byddwch chi\u2019n eu darganfod yn ystod eich ymweliad a\u0302\u2019r amgueddfa newydd."}, {"text_idx": "#000006", "text": "I ddechrau bydd newid mawr ar lawr gwaelod yr adeilad amgueddfa bresennol: ystafell ddysgu newydd ar gyfer ysgolion a digwyddiadau cymunedol; oriel ddynodedig ar gyfer hanes yr adeilad, gofod arddangosfa dros dro wedi\u2019i ehangu a siop anrhegion fwy."}, {"text_idx": "#000007", "text": "Bydd yr iard hanesyddol yng nghanol yr amgueddfa (lle mae\u2019r brif oriel ar hyn o bryd) yn cael ei ail-osod; gan greu fersiwn Wrecsam o\u2019r \u2018Iard Fawr\u2019 yn yr Amgueddfa Brydeinig."}, {"text_idx": "#000008", "text": "Bydd gwrthrychau ac arddangosfeydd LED yn cyflwyno thema\u0302u\u2019r ddwy amgueddfa: treftadaeth pe\u0302l-droed a threftadaeth Wrecsam."}, {"text_idx": "#000009", "text": "Mae argraff yr arlunydd yn dangos atriwm agoriadol fel y gwelir o waelod y grisiau canolog newydd gan edrych tuag at y drws i\u2019r ystafell ddysgu."}, {"text_idx": "#000010", "text": "Bydd orielau\u2019r Amgueddfa Be\u0302l-droed ac Amgueddfa Wrecsam oll ar lawr cyntaf yr adeilad; mewn gofodau nad ydynt ar agor i\u2019r cyhoedd ar hyn o bryd."}, {"text_idx": "#000011", "text": "Bydd orielau Amgueddfa Wrecsam wedi\u2019u lleoli ar ochr ddwyreiniol yr adeilad. Ar hyn o bryd mae\u2019r adain ar ddwy lefel wahanol ac mae llawer o waith angen ei gyflawni i drawsnewid nifer o ystafelloedd i ofodau oriel ymarferol."}, {"text_idx": "#000012", "text": "Un o\u2019r nifer o welliannau a fyddai\u2019n digwydd fel rhan o brosiect \u2018amgueddfa dau hanner\u2019 fydd orielau parhaol wedi\u2019u dynodi i agweddau penodol o hanes Wrecsam."}, {"text_idx": "#000013", "text": "Hyd yn hyn rydym wedi gorfod gwasgu popeth i un oriel. Gyda gwynt teg a\u2019r cyllid angenrheidiol, gall Amgueddfa Wrecsam gael gofod oriel y mae ein treftadaeth a\u2019n cymunedau lleol yn ei haeddu."}, {"text_idx": "#000015", "text": "Bydd yr ardal hon yn gymysgedd o sain, ffilm a delweddau yn cyflwyno hanes Wrecsam ac amrywiaeth y fwrdeistref sirol, a chyfeirio at thema\u0302u\u2019r orielau sydd i ddod. Bydd y profiad ymdrwythol yn amlygu ein treftadaeth hyd at y diwrnod presennol."}, {"text_idx": "#000016", "text": "Bydd yr oriel gyntaf, Dechreuadau, wedi\u2019i ddynodi i archaeoleg a chynhanes, gan gynnwys Dyn Brymbo, trysorau\u2019r Oes Efydd megis Casgliad yr Orsedd, a chypyrddau arddangos gydag arddangosfeydd archeolegol newidiol o ddeunyddiau lleol. Bydd gweithgareddau i ddiddori ac addysgu ymwelwyr iau hefyd."}, {"text_idx": "#000018", "text": "Yng Nghanolfan Dreftadaeth y Bers ers talwm roeddem yn arfer canolbwyntio ar dreftadaeth ddiwydiannol yr ardal ond, ers i\u2019r ganolfan gau, dim ond drwy arddangosfeydd dros dro y mae\u2019r Gwasanaeth Amgueddfeydd wedi gallu adrodd stori ddiwydiannol Wrecsam."}, {"text_idx": "#000019", "text": "Fodd bynnag, bydd popeth yn newid fel rhan o brosiect \u2018amgueddfa o ddwy hanner\u2019 wrth i Gwrt Rhif 2 (yr ystafell addysgu bresennol) ddod yn oriel barhaol ar gyfer hanes diwydiannol ac amaethyddol Wrecsam, y byd gwaith a tharddiad Wrecsam fel tref farchnad."}, {"text_idx": "#000020", "text": "Mi fydd yna le i arddangos rhai o wrthrychau gwych y casgliad; a bydd rhai o\u2019r bobl a\u2019r llefydd sy\u2019n gysylltiedig a\u0302\u2019n gorffennol diwydiannol a masnachol yn cael eu taflunio ar bob pen i\u2019r oriel."}, {"text_idx": "#000021", "text": "Mi fydd yna lawer o bethau i bobl o bob oed ei wneud yn yr oriel \u2018Masnach a Diwydiant\u2019 arfaethedig: siopa yn Wrecsam ers talwm, gweithgaredd marchnad i blant, cyfle i ddysgu am wahanol swyddi\u2019r oes a fu, lle i hel atgofion am eich swydd gyntaf/waethaf/orau, a hyd yn oed cyfle i chi wisgo dillad gweithwyr o\u2019r gorffennol."}, {"text_idx": "#000022", "text": "Mae hanes trychineb Pwll Glo Gresffordd yn rhan bwysig iawn o hanes modern Wrecsam, ac mi fydd yna ardal benodol yn yr oriel Gwrthdaro a Brwydro ar y trychineb a\u2019r o\u0302l-effeithiau."}, {"text_idx": "#000023", "text": "Bydd yr ardal ar Hawliau Mwynwyr yn edrych ar hanes cythryblus maes glo Sir Ddinbych, o\u2019r dwndwr cyntaf yn y 1830 i\u2019r streic yn 1984/85."}, {"text_idx": "#000024", "text": "Bydd ochr arall yr oriel Gwrthdaro a Brwydro yn canolbwyntio ar brofiadau Wrecsam yn y ddwy ryfel byd, gyda chwpwrdd arddangos, tystiolaeth ar lafar a map anferth yn dangos hanes ffrynt cartref yr ardal."}, {"text_idx": "#000025", "text": "Byddwn yn cofio am y merched a oedd yn gweithio yn y ffatri\u0308oedd arfau, cyn-filwyr y rhyfel a\u2019r rheiny a wasanaethodd ar y ffrynt cartref. Yn olaf, bydd y beic-modur Powell yn cael ei arddangos yn barhaol."}, {"text_idx": "#000026", "text": "Mi fydd yna arddangosfeydd am fragdai a hen dafarndai Wrecsam. Efallai y bydd y slotian yn ddi-alcohol, ond mi fydd arnoch chi angen meddwl clir i ateb cwestiynau cwis tafarn eithaf Wrecsam."}, {"text_idx": "#000027", "text": "Bydd yr oriel nesaf, Cymunedau, yn codi\u2019r hwyliau wrth i\u2019r arddangosfeydd ddathlu ochr gymdeithasol a diwylliannol bywyd lleol yn yr oes fodern. Mi fydd yna ardal ar fyw yn Wrecsam a chypyrddau arddangos yn dangos chwaraeon yn Wrecsam a sut treuliodd ein rhagflaenwyr eu hamser hamdden."}, {"text_idx": "#000028", "text": "Byddwn yn cyflwyno detholiad gwahanol o gymeriadau o orffennol Wrecsam: y dadleuol, y digri, y drwg-enwog a\u2019r rheiny sy\u2019n haeddu ein sylw."}, {"text_idx": "#000029", "text": "Byddwn yn gweithio gyda chymunedau i boblogi\u2019r arddangosfeydd yma, ac mi fyddwn yn galw am awgrymiadau a chyfraniadau drwy\u2019r cyfryngau cymdeithasol."}, {"text_idx": "#000030", "text": "Fel y soniwyd, mae awyrgylch yr oriel \u2018Cymunedau\u2019 yn wahanol; mae\u2019n mynd i fod yn lliwgar, yn fywiog ac yn braf. Fodd bynnag, y bwriad ydi gallu pylu\u2019r golau a throi\u2019r sain i lawr ar gyfer \u2018adegau tawel\u2019 pan na fydd ar ymwelwyr eisiau cael eu gorlethu."}, {"text_idx": "#000031", "text": "Bydd yr oriel olaf yn amgueddfa arfaethedig Wrecsam yn canolbwyntio ar ein \u2018Bywyd Beunyddiol\u2019. Bydd un cwpwrdd arddangos yn cynnwys gwrthrychau sy\u2019n gysylltiedig a\u0302 chamau allweddol bywyd, o blentyndod i henaint; a bydd cwpwrdd arall yn arddangos bywyd yn y cartref a sut mae pethau wedi newid."}, {"text_idx": "#000032", "text": "Unwaith eto byddwn yn cynnwys pobl leol wrth ddewis y gwrthrychau a\u2019r straeon sydd arnyn nhw eisiau eu gweld yn yr oriel hon."}, {"text_idx": "#000033", "text": "Ym mhen pellaf yr amgueddfa mi fydd yna ardal i blant \u2013 cyfle i archwilio hanes \u2018adref\u2019 a chast o bypedau arbennig i blant greu eu drama\u0302u eu hunain am Wrecsam ers talwm."}, {"text_idx": "#000034", "text": "Gobeithio bod y daith fer hon o\u2019n cynlluniau ar gyfer orielau Amgueddfa Wrecsam yn darparu digon o resymau i chi ymweld a hyd yn oed cymryd rhan."}, {"text_idx": "#000035", "text": "Mae deugain mlynedd wedi mynd heibio ers i Gyngor Bwrdeistref Maelor Wrecsam benodi Swyddog Ymchwil cyntaf yr amgueddfa yn 1982. Mae potensial yr amgueddfa yno i gael ei wireddu yn y gofodau newydd yma pan fydd yr holl gyllid wedi\u2019i sicrhau. Rydym ni\u2019n croesi bysedd y bydd y gefnogaeth gywir yn cael ei darparu i sicrhau bod gan Wrecsam amgueddfa sy\u2019n addas i ddinas fwyaf newydd Cymru."}]